এলিফ এলমাস
এলিফ এলমাস (ম্যাসেডোনীয়: Елиф Елмас, ইংরেজি: Elif Elmas; জন্ম: ২৪ সেপ্টেম্বর ১৯৯৯) হলেন একজন মেসিডোনীয় পেশাদার ফুটবল খেলোয়াড়। তিনি বর্তমানে ইতালির পেশাদার ফুটবল লিগের শীর্ষ স্তর সেরিয়ে আ-এর ক্লাব নাপোলি এবং উত্তর মেসিডোনিয়া জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত কেন্দ্রীয় মধ্যমাঠের খেলোয়াড় হিসেবে খেললেও মাঝেমধ্যে আক্রমণাত্মক মধ্যমাঠের খেলোয়াড় অথবা বাম পার্শ্বীয় আক্রমণভাগের খেলোয়াড় হিসেবে খেলেন। ২০১৫ সালে, এলমাস উত্তর মেসিডোনিয়া অনূর্ধ্ব-১৭ দলের হয়ে উত্তর মেসিডোনিয়ার বয়সভিত্তিক পর্যায়ে অভিষেক করেছিলেন। প্রায় তিন বছর যাবত উত্তর মেসিডোনিয়ার বয়সভিত্তিক দলের হয়ে খেলার পর, তিনি ২০১৭ সালে উত্তর মেসিডোনিয়ার হয়ে আন্তর্জাতিক পর্যায়ে অভিষেক করেছেন; উত্তর মেসিডোনিয়ার জার্সি গায়ে তিনি এপর্যন্ত ৪৮ ম্যাচে ১০টি গোল করেছেন।